Illum il-Kunsill adotta rakkomandazzjoni dwar qafas għal apprendistati ta' kwalità u effettivi li ser jgħin liż-żgħażagħ jidħlu fid-dinja tax-xogħol. Ir-rakkomandazzjoni tħeġġeġ l-iżvilupp ta' forza tax-xogħol b'ħiliet u kwalifiki għoljin li tkun reattiva għall-bżonnijiet tas-suq tax-xogħol. Billi japplikaw kriterji komuni għall-kwalità u l-effettività tal-apprendistati, l-istati membri ser ikunu f'pożizzjoni aħjar biex jiżviluppaw u jippromwovu l-iskemi nazzjonali tagħhom tal-apprendistati. Huwa ferm pożittiv li fi żmien ferm qasir il-Kunsill irnexxielu jilħaq intendiment komuni għall-kriterji ta' kwalità u effettività li għandhom jintużaw biex jinżammu u jiġu żviluppati l-iskemi nazzjonali tal-apprendistati. Huwa pass fid-direzzjoni t-tajba biex jiġi appoġġat aktar id-dħul taż-żgħażagħ fis-suq tax-xogħol, kif ukoll il-progressjoni tal-karriera tal-adulti u t-transizzjoni lejn l-impjieg. Biser Petkov, Ministru għax-Xogħol u l-Politika Soċjali tal-Bulgarija u President tal-Kunsill L-apprendistati huma element essenzjali fis-sistemi tal-edukazzjoni u t-taħriġ vokazzjonali. Huma ta' benefiċċju kemm għall-impjegaturi kif ukoll għal min qed jitgħallem. Huma jsaħħu r-rabta bejn id-dinja tax-xogħol u d-dinja tal-edukazzjoni u t-taħriġ. Minbarra li jipprovdu triq lejn l-eċċellenza, l-apprendistati ta' kwalità jgħinu wkoll biex titħeġġeġ ċittadinanza attiva u l-inklużjoni soċjali permezz tal-integrazzjoni ta' persuni minn ambjent soċjali differenti fis-suq tax-xogħol. Ir-rakkomandazzjoni tipprevedi kriterji differenti għall-kondizzjonijiet tat-tagħlim u tax-xogħol, inkluż dawn li ġejjin: għandu jiġi konkluż ftehim bil-miktub li jiddefinixxi d-drittijiet u l-obbligi tal-apprendist, l-impjegatur u, fejn adatt, l-istituzzjoni tal-edukazzjoni u t-taħriġ vokazzjonali f'qafas regolatorju ċar u konsistenti, għandu jkun hemm riżultati ċari li jwasslu għal kwalifiki rikonoxxuti, l-apprendisti għandhom jitħallsu jew jiġu kkumpensati b'xi mod ieħor, l-apprendisti għandu jkollhom dritt għall-protezzjoni soċjali, l-apprendisti għandhom jingħataw gwida għall-karrieri, mentoraġġ u appoġġ għat-tagħlim kemm qabel kif ukoll matul l-apprendistat biex b'hekk jiġi żgurat eżitu pożittiv, għandu jingħata appoġġ pedagoġiku lill-għalliema, lill-ħarrieġa u lill-mentors, speċjalment f'mikrokumpanniji, f'kumpanniji żgħar u ta' daqs medju. Il-qafas huwa segwitu għad-dikjarazzjoni tal-Kunsill dwar l-"Alleanza Ewropea għall-Apprendistati" ta' Ottubru 2013. Dikjarazzjoni tal-Kunsill dwar l-"Alleanza Ewropea għall-Apprendistati" ta' Ottubru 2013 Rakkomandazzjoni tal-Kunsill dwar Qafas Ewropew għal Apprendistati ta' Kwalità u Effettivi Ara l-paġna tal-laqgħa